## Justícia i Administració Pública invertix 1,2 milions d’euros en el sistema de gravació de vistes i servici de control de l’Administració de Justícia

*** L’objectiu és garantir gravacions de qualitat, la seguretat de la informació i l’accés senzill per part dels funcionaris, lletrats, jutges, magistrats i fiscals dels diferents òrgans judicials
* El sistema de gravació de vistes està instal·lat en un total de 470 sales d’òrgans judicials de la Comunitat Valenciana**

La Conselleria de Justícia i Administració Pública invertirà 1.197.037 euros en el sistema de gravació de vistes i servici de control de l’Administració de Justícia, mitjançant la pròrroga dels servicis actuals des del 31 de gener de 2025 al dia 30 de gener de 2026, els dos inclosos.

L’objectiu és garantir gravacions audiovisuals de qualitat, la seguretat de la informació i dels arxius audiovisuals, i que l’accés a estes resulte ràpid, senzill i productiu per part dels funcionaris de l’Administració de Justícia, els lletrats, jutges i magistrats, i fiscals, incloses les presidències de les Audiències Provincials, i del Tribunal Superior de Justícia de la Comunitat Valenciana.

Amb el sistema de gravació de vistes també es permet l’accés segur i descàrrega dels arxius audiovisuals als diferents intervinents en els procediments judicials des del portal de descàrrega de vistes, accessible des de la seu judicial electrònica.

Este sistema de gravació està instal·lat en un total de 470 sales, com les sales de vista, sales multiús, sales d’exploració dels instituts de medicina legal i ciències forenses (IMLCF; també anomenades sales Gesell), sales d’autòpsies dels IMLCF i la sala Tirant de la Ciutat de la Justícia de València per a macrojuís.

**Sales amb sistema de gravació**

Les sales de vistes permeten la gravació d’àudio i vídeo de les vistes orals que formen part del procediment judicial, dotades, a més, de videoconferència que s’incorpora a esta gravació.

Les sales multiusos tenen la mateixa funcionalitat que les sales de vista, a excepció que en la majoria dels casos no disposen d’equipament per a realitzar videoconferències, i solen ser d’una grandària menor que les sales de vistes.

Les sales d’exploració dels IMLCF (sales Gesell) s’utilitzen per a la gravació d’exploracions, la majoria de les vegades a menors, a on s’intenta dissimular els elements propis de la videoconferència (micròfons i càmera) de manera que passen desapercebuts per als usuaris.

Les sales d’autòpsies dels IMLCF disposen així mateix de sistemes de gravació similars als de les sales de vistes o multiusos, tenint en compte el problema d’ambient en el qual s’instal·len, relatius a les mesures higièniques i d’ergonomia pròpies del treball dels forenses. El senyal provinent d’estes sales es pot enviar a sales de formació des d’on es poden visualitzar les autòpsies en el moment en què es realitzen.

La sala Tirant, en la Ciutat de la Justícia de València, disposa d’un equipament diferent d’una sala de vistes convencional adaptada a macrojuís.

Fecha: 11/01/2025